684.

Na osnovu člana 24a stav 2 Zakona o porezu na dodatu vrijednost ("Službeni list RCG", br. 65/01, 38/02, 72/02, 21/03 i 76/05 i "Službeni list CG", br. 16/07, 29/13, 9/15, 53/16, 1/17, 50/17, 80/20, 59/21, 146/21, 49/22, 65/22, 140/22 i 3/23), Ministarstvo finansija donijelo je

PRAVILNIK

O IZMJENI I DOPUNAMA PRAVILNIKA O UTVRĐIVANJU PROIZVODA I USLUGA KOJI SE OPOREZUJU PO SNIŽENOJ STOPI PDV

("Službeni list Crne Gore", br. 045/23 od 26.04.2023)

Član 1

U Pravilniku o utvrđivanju proizvoda i usluga koji se oporezuju po sniženoj stopi PDV ("Službeni list RCG", br. 81/05, 2/06 i 10/06 i "Službeni list CG", br. 6/08, 46/08, 11/09, 62/15, 69/15, 21/16, 32/16, 37/16, 58/16, 65/16, 43/19, 51/19, 71/21, 93/21, 143/21, 7/22, 17/22, 31/22, 103/22, 137/22 i 7/23) u članu 2 stav 4 poslije riječi "kukuruza" dodaje se riječ "ječma".

Poslije stava 6 dodaje se novi stav koji glasi:

"Svježim bijelim mladim i starim sirom iz stava 6 ovog člana smatra se proizvod dobijen preradom sirovog mlijeka uz upotrebu sirila životinjskog porijekla i soli, bez upotrebe drugih dodataka, koji treba da bude:

 - slojevito slagan, pravilnog četvrtastog ili kružnog oblika, bez deformacija i oštećenja, debljine sloja od 1,5cm do 3cm, u presjeku zatvoren, čvrst i da u dubini nema homogenu masu, a da se prilikom rezanja može lomiti,

 - bijele do bijeložute boje, srednje čvrstine i ujednačene konzistencije,

 - upakovan u odgovarajuće posude i čuva se isključivo u salamuri."

Dosadašnji st. 7 do 14 postaju st. 8 do 15.

Član 2

U članu 9a stav 1 riječi: "ovog pravilnika" zamjenjuju se riječima: "člana 24a stav 1 tačka 6c Zakona".

Član 3

Poslije člana 9a dodaje se novi član koji glasi:

"Član 9b

Vodom za piće, u smislu člana 24a stav 1 tačka 7 Zakona, smatra se voda koja se isporučuje vodovodnom mrežom."

Član 4

Poslije člana 10b dodaje se sedam novih članova koji glase:

"Član 10c

Dnevnom i periodičnom štampom, u smislu člana 24a stav 1 tačka 8 Zakona, smatraju se dnevni i nedeljni štampani mediji, u pisanom i elektronskom obliku, kao i internetske publikacije.

Član 10č

Uslugom javnog prevoza putnika i njihovog prtljaga, u smislu člana 24a stav 1 tačka 9 Zakona, smatra se prevoz putnika i njihovog prtljaga u gradskom, prigradskom, međugradskom i među narodnom prevozu, osim prevoza za koji je u skladu sa Zakonom propisano poresko oslobođenje.

Član 10ć

Uslugom javne higijene, u smislu člana 24a stav 1 tačka 10 Zakona, smatra se odvođenje komunalnih otpadnih voda, čišćenje snijega, čišćenje i pranje gradskih ulica i ulica u naseljima, transport, prerada i odlaganje ili drugi postupci zbrinjavanja komunalnog otpada, u skladu sa zakonom kojim se uređuju komunalne djelatnosti.

Član 10d

Pogrebnim uslugama i proizvodima, u smislu člana 24a stav 1 tačka 11 Zakona, smatraju se:

 - usluge sahranjivanja ili kremiranja, prodaja grobnih mjesta i izdavanje grobova u zakup, uključujući uređivanje i održavanje groblja i objekata koji se nalaze u okviru groblja (mrtvačnica, kapela i krematorijum), u skladu sa zakonom kojim se uređuju komunalne djelatnosti, i

 - proizvodi povezani sa pogrebnim uslugama, i to: kovčezi, sarkofazi, uključujući uloške za sahrane i prevoz, ume, sanduci za kosti, simboli za sahranu isključivo za kovčeg i za sarkofag, tekstil za kovčeg i za sarkofag, prekrivači, vreće za sahranu za pokojnika, žalbene knjige, pogrebna floristika (sa žalbenim trakama, aranžirani vijenci, buketi i ikebane) i pogrebni aranžmani svijeća.

Član 10dž

Peletom za grijanje, u smislu člana 24a stav 1 tačka 17 Zakona, smatraju se proizvodi koji su dobijeni sakupljanjem strugotine, piljevine, iverja i drugih ostataka, odnosno otpadaka od drvne biomase, direktno pod pritiskom ili dodavanjem vezivnog sredstva.

Član 10đ

Pelenama za bebe, u smislu člana 24a stav 1 tačka 19 Zakona, smatraju se proizvodi tarifne oznake: 9619 00 30 20, 9619 00 50 10, 9619 00 81 10.

Član 10e

Solarnim panelima (pločama), u smislu člana 24a stav 1 tačka 20 Zakona, smatraju se fotonaponske ćelije sastavljene u modele ili ploče koji se sastoje od okvira šupljih profola izgrađenih od aluminijuma sa zaštitnim kaljenim staklom sa prednje strane, a koji sadrži raspoređene fotosnopske ćelije, i taj panel treba da je opremljen termalnim priključkom i razvodnom kutijom fotosnopskih modula (tarifna oznaka: 8541 43 00)."

Član 5

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 07-040/23-158/3

Podgorica, 20. aprila 2023. godine

Ministar,

mr Aleksandar Damjanović, s.r.